PRAPAT บวกต่อ 5% “ออลไทม์ไฮ” ลุ้น Q2 เด่นต่อ หลังโชว์ Q1 กำไรโต 9 เท่าตัว
PRAPAT บวกต่อ 5% “ออลไทม์ไฮ” ลุ้นไตรมาส 2/66 เด่นต่อ หลังโชว์งบไตรมาส 1 กำไรโต 9 เท่าตัว เหตุกวาดรายได้ทะลุ 270 ล้านบาท 
PRAPAT บวกต่อ 5% “ออลไทม์ไฮ” ลุ้น Q2/66 เด่นต่อ หลังโชว์ Q1 กำไรโต 9 เท่าตัว เหตุกวาดรายได้ทะลุ 270 ล้านบาท
17 พ.ค. 2566

ผู้สื่อข่าวรายงานว่า วันนี้(17 พ.ค.66) ราคาหุ้นบริษัท พีรพัฒน์ เทคโนโลยี จำกัด (มหาชน) หรือ PRAPAT ณ เวลา 11:06 น. อยู่ที่ระดับ 2.50 บาท บวก 0.12 บาท หรือ 5.04% ราคาสูงสุด 2.66 บาท ราคาต่ำสุด 2.36 บาท  ด้วยมูลค่าซื้อขาย 61.86 ล้านบาท ราคาหุ้นสูงสุดตั้งแต่เข้าตลาดเมื่อวันที่ 20 ต.ค.63

นายวีระพงค์ ลือสกุล ประธานเจ้าหน้าที่บริหาร PRAPAT เปิดเผยภาพรวมผลการดำเนินงานประจำไตรมาส 1 ปี 2566 สิ้นสุดวันที่ 31 มีนาคม 2566 ว่า บริษัทฯ สามารถทำผลงานเติบโตได้ตามเป้าหมาย มีรายได้รวม 269.25 ล้านบาท เพิ่มขึ้น 62.44 ล้านบาท หรือ 30.19% และมีกำไรสุทธิ 14.86 ล้านบาท เพิ่มขึ้น 13.44 ล้านบาท หรือ  946.48% เมื่อเทียบกับช่วงเดียวกันของปีก่อน
ทั้งนี้ รายได้ที่เพิ่มขึ้น มาจากยอดขายของบริษัทฯ ที่เติบโตตามสถานการณ์ปัจจุบันจากเศรษกิจประเทศและธุรกิจการท่องเที่ยวที่กลับมาฟื้นตัวและมีทิศทางที่ดีขึ้นอย่างต่อเนื่อง ส่งผลให้ธุรกิจที่เกี่ยวเนื่องเฟื่องฟูตามเศรษฐกิจและการท่องเที่ยวดังกล่าว
โดยรายได้ที่เพิ่มขึ้น 62.44 ล้านบาท แบ่งเป็นรายได้หลักจากการขายอยู่ที่ 219.36 ล้านบาท เพิ่มขึ้น 55.17 ล้านบาท หรือ 33.60%  ประกอบด้วยรายได้ในกลุ่มผลิตภัณฑ์ซักรีด 20.79 ล้านบาท กลุ่มผลิตภัณฑ์ด้านครัว 19.11 ล้านบาท และกลุ่มผลิตภัณฑ์ฆ่าเชื้อ 5.19 ล้านบาท รายได้จากการให้เช่าและบริการ อยู่ที่ 47.69 ล้านบาท เพิ่มขึ้น 7.22 ล้านบาท หรือ 17.83% แบ่งเป็นรายได้ในกลุ่มผลิตภัณฑ์ด้านครัว 5.19 ล้านบาท และรายได้ค่าบริการผลิตภัณฑ์สระว่ายน้ำ 1.80 ล้านบาท และรายได้อื่น ๆ  2.19 ล้านบาท เพิ่ม 0.05 ล้านบาท หรือ 2.34%
“อุตสาหกรรมการท่องเที่ยวที่กลับมาฟื้นตัวเร็วอย่างต่อเนื่อง ส่งผลให้ธุรกิจโรงแรมและร้านอาหารกลับมาเติบโต และมีทิศทางที่สดใส ซึ่งนับเป็นจุดเริ่มต้นและการส่งสัญญาณที่ดีต่อทิศทางการเติบโตอย่างต่อเนื่องของบริษัท ขณะเดียวกัน บริษัทได้เตรียมแผนเพิ่มกำลังการผลิต จากปัจจุบันที่มีกำลังการผลิตประมาณ 1,000 ตันต่อเดือน หากมียอดออร์เดอร์เพิ่มในอนาคต เพื่อให้เพียงพอต่อความต้องการของตลาด รวมถึงการปรับปรุงโรงงานรองรับแผนการผลิตในอีก 5 ปีข้างหน้า ให้สอดคล้องกับการขยายตัวของตลาดต่างประเทศ  โดยเฉพาะตลาดในเวียดนาม ที่คาดว่าจะเติบโตขึ้นเช่นเดียวกับตลาดในประเทศไทย และคาดว่าผลการดำเนินงานในปี 2566 จะเป็นไปตามกลยุทธ์ที่กำหนด”  นายวีระพงค์   กล่าว